A l’aventure va Gauvain,

va de par Dieu,

puis qu’amer m’est, le temps et lieu

en est prochain.

Perte ou gaigne, sans penser bain, 5

j’ai mis an gieu:

a l’aventure [va Gauvain,

va de par Dieu].

On dit qu’amour fait cuer humain

saige et soubtieu: 10

s’ameray de cuer ent[ier pi]eu,

pres ou lontain.

[A] l’aventure [va Gauvain,

va de par Dieu,

puis qu’amer m’est, le temps et lieu 15

en est prochain].

Je ris, je chante, je m’esbas,

je ne scay s’il m’est mal ou bien;

j’aime tout et si n’ayme rien,

je sui en boin point, ne suy pas.

Il n’est honme qui ne fust las 5

du grant annuy que je soustien;

je ris [je chante, je m’esbas,

je ne scay s’il m’est mal ou bien].

[... -as]

[... -ien] 10

[... -ien]

[... -as]

[Je ris, je chante, je m’esbas,

je ne scay s’il m’est mal ou bien;

j’aime tout et si n’ayme rien, 15

je sui en boin point, ne suy pas.]

Li dieus d’amours, sires de vrais amans

a fait e dit qu’a luy vieg[n]ent parler

tout chil qui li vuellent estre servans

et que bonne amor [...]mer.

Car il [v]oit bien qu’on en vuelt abuser 5

et qu’en amours n’a riens que traïson,

si en fera tres grant correcïon.

Ceste nouvelle est venue av[i]sans

main et mainte qui ne font que trambl[er]

de peur qu’il ont, et crient: «Las, dolans! 10

Coment poray ce jugement passer?».

Mais ne leur vault ne gemir ne plourer:

dez maulz sera faite inquisicïon,

[s]i [e]n f[e]ra tres grant curreccïon.

S’a fet savoir a tous les bienvolans 15

que traytours, o[u] qu’o[n] les puet trouver,

[s]oyent tenus [e]n las de f[e]r cloans,

desques jamais ne se pu[i]ss[e]nt oster:

la les f[e]ra de male mort fine[r]

et leur faulz tours metre a destruccïon, 20

si en fera tres grant correcïon.

Mon seul voloir, ma souverayne joye,

tout le plaisir que j’ay de vous me vient,

pour quoy mon cuer si tres joyeux se tient

qu’andire une autre j[amais] ne vodroye.

N’est ce rayson? Si, est. Ou que je soye, 5

cuer doulx, de vous sans sejour luy souvient,

mon seul voloir, [ma souverayne joye.

Tout le plaisir que j’ay de vous me vient],

dont vo beauté par valour si l’esjoye,

vo doulx parler de confort le soustient; 10

dont vous mercy, non pas comme a par tient

mais humblement, car mieux je ne saroye,

mon seul [voloir, ma souverayne joye,

tout le plaisir que j’ay de vous me vient,

pour quoy mon cuer si tres joyeux se tient 15

qu’andire une autre jamais ne vodroye].

Certes, m’amour, c’est ma vye et ma joye

que quant j’esay ton doulx cuer en playsir,

que je desir veïr sans departir,

[... -oye].

N’en ce monde autre avoir je ne vodroye 5

fors seulement toy complaire et cherir;

certes, [m’amour, c’est ma vie et ma joye

que quant j’esay ton doulx cuer en playsir].

Par ce parti mon cuer m’amour t’ottroye

sans le changier jamais ne retollir. 10

Tu es mon bien, mon loyaul souvenir,

pour ce te pry qu’aynssy de moy te voye.

Certes, m’amour, c’est ma vie et ma joye

[que quant j’esay ton doulx cuer en playsir

que je desir veïr sans departir] 15

[... -oye].